Document ID: 32004D0178

Komisjoni otsus,
20. veebruar 2004,
millega muudetakse otsust 1999/815/EÜ, milles käsitletakse meetmeid, mis keelavad selliste mänguasjade ja imikutarvete turuleviimise, mis on ette nähtud suhu panemiseks alla kolmeaastastele lastele ja mis on valmistatud pehmest PVC-st
(teatavaks tehtud numbri K(2004) 524 all)
(EMPs kohaldatav tekst)
(2004/178/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, [1] eriti selle artikli 13 lõiget 2
ning arvestades järgmist:
(1) Komisjon võttis 7. detsembril 1999 direktiivi 92/59/EMÜ [2] artikli 9 põhjal vastu otsuse 1999/815/EÜ, [3] milles nõutakse, et liikmesriigid keelaksid selliste mänguasjade ja imikutarvete turuleviimise, mis on ette nähtud suhu panemiseks alla kolmeaastastele lastele ja mis on valmistatud pehmest PVC-st, mis sisaldab üht või mitut järgmistest ainetest: diisononüülftalaat (DINP), di(2-etüülheksüül)ftalaat (DEHP), dibutüülftalaat (DBP), diisodetsüülftalaat (DIDP), di-n-oktüülftalaat (DNOP) ja butüülbensüülftalaat (BBP).
(2) Otsuse 1999/815/EÜ kehtivusaeg oli vastavalt direktiivi 92/59/EMÜ artikli 11 lõike 2 sättele kolm kuud. Seetõttu pidi otsuse kehtivusaeg lõppema 8. märtsil 2000.
(3) Otsuse 1999/815/EÜ vastuvõtmisel nähti ette võimalus seda vajaduse korral pikendada. Otsusega 1999/815/EÜ vastuvõetud meetmete kehtivusaega pikendati mitme otsusega, kolmeks kuuks igal korral, ning nüüd on selle lõppemise tähtajaks 20. veebruar 2004.
(4) Nõukogu määruse (EMÜ) nr 793/93, 23. märts 1993, registreeritud kommertskemikaalide ohtlikkuse hindamise ja kontrolli kohta [4] alusel on esinenud mõningaid uusi arenguid ftalaatide migratsioonikatsete valideerimisel ja ftalaatidega seotud ohu igakülgsel hindamisel. Parlament ja nõukogu kaaluvad püsivate meetmete kehtestamist nimetatud toodetest tulenevate ohtude vältimiseks, kuid selleks, et arutelu nimetatud teemal lõpule viia ning eriti selleks, et võtta arvesse kõiki uusi teadussaavutusi, on vaja rohkem aega.
(5) Otsuse 1999/815/EÜ ning selle kehtivusaega pikendavate õigusaktide eesmärkide tagamiseks tuleb kuni lahtiste küsimuste lahendamiseni säilitada asjaomaste toodete turuleviimise keeld.
(6) Teatavad liikmesriigid on rakendanud otsust 1999/815/EÜ 20. veebruarini 2004 kohaldatavate meetmete abil. Seetõttu tuleb tagada, et nende meetmete kehtivusaega pikendataks.
(7) Seetõttu on vaja pikendada otsuse 1999/815/EÜ kehtivusaega tagamaks, et kõik liikmesriigid peavad kinni nimetatud otsuses sätestatud keelust.
(8) Direktiiv 92/59/EÜ tunnistati 15. jaanuarist 2004 kehtetuks ning asendati samal kuupäeval direktiiviga 2001/95/EÜ. Direktiivi 2001 artikli 13 lõige 2 sätestab, et komisjoni otsused, millega nõutakse, et liikmesriigid peavad võtma meetmeid vältimaks teatud toodete kasutamisest tulenevat tõsist ohtu, ei või kehtida korraga rohkem kui ühe aasta ning neid võib küll pikendada, kuid mitte rohkem kui üheks aastaks korraga. Selleks, et jätta piisavalt aega neljandas põhjenduses nimetatud püsivate meetmete väljatöötamiseks ning tagada otsuse kehtivuse tähtaja õigeaegne läbivaatamine, on sobilik pikendada otsuse 1999/815/EÜ kehtivust kuueks kuuks.
(9) Käesoleva otsusega ettenähtud meetmed on kooskõlas direktiivi 2001/95/EÜ artikli 15 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 1999/815/EÜ artiklis 5 asendatakse kuupäev "20. veebruar 2004" kuupäevaga "20. august 2004".
Artikkel 2
Liikmesriigid võtavad viivitamata käesoleva direktiivi järgimiseks vajalikud meetmed. Liikmesriigid teatavad sellest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 20. veebruar 2004

Labels: 3
0
1
20